Baba veilig in ma se arms ná reusesoektog | Maroela Media
Klein Bokang veilig terug in sy ma, Kgomotso King, se arms. (Foto: SA Polisie)
'n Ma is met haar twee maande oue babaseuntjie herenig nadat hy Donderdag by die Bloemspruit-kliniek in die Vrystaat ontvoer is.
Brig. Motantsi Makhele, polisiewoordvoerder, het gesê die polisie se eenheid vir gesinsgeweld, kinderbeskerming en seksuele misdrywe in Mangaung het sedertdien sonder ophou na baba Bokang gesoek.
Kgomotso King (18) is verlede week na die kliniek om medikasie af te haal, toe 'n ander vrou in die ry haar meegedeel het dat babas nie in die kliniek toegelaat word nie.
"Nadat die ma aangesê is dat sy nie haar baba saam met haar in die kliniek mag inneem nie, het die verdagte aangebied om die baba vas te hou. Sy het met die kind verdwyn," het Makhele gesê.
Die seuntjie is ná 'n soektog by 'n huis in Bloemspruit in Mangaung opgespoor en 'n 38-jarige vrou is in hegtenis geneem.
"Die vrou was glo swanger, maar het 'n miskraam gehad. Sy was te bang om haar man, wat elders werk, daaroor in te lig. Sy het dit oorweeg om 'n baba aan te neem, maar is meegedeel dat dit 'n baie lang proses is," het hy gesê.
Sy het klein Bokang daarna na bewering ontvoer.
Die seuntjie is nadat hy opgespoor is by 'n plaaslike hospitaal ondersoek en daarna met sy ma herenig.
"Die verdagte verskyn Donderdag in die Bloemfontein-landdroshof op 'n aanklag van ontvoering," het Makhele gesê.
Maroela Media het vroeër berig die polisie is op soek na twee vroue wat in 'n afsonderlike voorval in die Ga-Mogale-nedersetting naby Magaliesburg in Gauteng 'n agt maande oue babadogtertjie by haar ma gegryp en ontvoer het.
Die vroue het glo voorgegee dat hulle familie van die baba se pa is en vir haar wou klere koop. By die winkels het een van die vroue glo gevra of sy die baba kan vashou sodat die ma by 'n winkel kan gaan kos koop. Met haar terugkeer was die babadogtertjie skoonveld.
Volgens die polisie is die twee vroue moontlik in hul middeltwintigerjare. Hulle praat Setswana en is albei lig van velkleur. Hulle het blou denimbroeke en swart stewels gedra. Een van hulle het 'n blou trui gedra.
Swak beriggewing. Het hul die baba by die Ma gegryp of het die Ma die baba vir een van hulle gegee om vas te hou?